1960’નો દસકો અમેરિકામાં જાણે એક બીજા ગૃહયુધ્ધ જેવો ભાસતો હતો , એ ગૃહયુધ્ધ કે જે હજુ કોઈને કોઈને ખૂણે ચાલતું જ રહ્યું છે ને કેટલાય નિર્દોષોને ભરખી ચૂક્યું છે ~ વાત છે રંગભેદ’ની અકા રેસિઝમ’ની ! 1967’ની સાલ છે , સ્થળ છે – અમેરિકાનું પાંચમું સૌથી મોટું શહેર ‘ ડેટ્રોઇટ ‘ કે જ્યાં કેટલાય સમયથી રંગભેદી માનસિકતાનો અગ્નિ સપાટી નીચે સળવળી રહ્યો છે , બીક હતી તો બસ એક ચિનગારીની અને આખરે એ ચંપાઈ ,ને દાવાનળ ફાટી નીકળ્યો ! ડેટ્રોઇટ’ના એક અશ્વેત બહુમતી વાળા વિસ્તારમાં જયારે પોલીસની એક બાર પર રેઇડ પડે છે અને સેંકડોની સંખ્યામાં ગિરફ્તારીઓ થાય છે ત્યારે નાદાનીમાં ને કૈક તો ભૂતકાળના અપમાનો અને અન્યાયો’ના સિલસિલાથી સમસમીને અશ્વેત લોકો તોફાનો શરૂ કરી દે છે. આગજની અને લૂંટફાંટના સિલસિલાઓ શરૂ થાય છે અને વધુ ને વધુ અરાજકતા ફેલાતી જાય છે. ધીમેધીમે આ હુલ્લડો એટલું તો ભયંકર સ્વરૂપ ધારણ કરી લે છે કે લોકલ પોલીસ , સ્ટેટ પોલીસ , નેશનલ ગાર્ડ અને આખરે તો આર્મીની ટુકડીઓ ઉતારવી પડે છે ને ચારે તરફ કર્ફ્યુ ઠોકી દેવાય છે. પણ કહે છે ને કે ભડકો ઠરતાં ઠરતાં એક આખરી લબકારો મારવાની ફિરાકમાં જ હોય છે ને એક અત્યંત દારુણ ઘટના ઘટે છે ને ઇતિહાસમાં એ દુર્ઘટના ” Algiers Motel Incident “ના લોહિયાળ અક્ષરોમાં કોતરાઈ જાય છે!